Nær en kvart milliard til forskning på miljøvennlig energi
Forskningsrådets ENERGIX-program gir betydelig støtte til 25 nye spennende prosjekter. Temaene spenner fra store skipsbatterier til kvanteprikker for høyeffektive solceller. Totalt støttebeløp er 239 millioner kroner.
Publisert 17. jun 2013
Listen for å få støtte ligger høyt. I alt fikk ENERGIX inn 122 søknader med 1050 millioner kroner i søkt beløp. Bare én av fem søknader har fått støtte.
– Vi fikk inn mange gode søknader som fikk høy score hos ekspertpanelene. Prosjektene som nå får støtte, utgjør en fin bredde med aktuelle temaer der Norge har spesielle forttrinn, sier programkoordinator i ENERGIX, Ane Torvanger Brunvoll i Forskningsrådet.
Prosjektene fordeler seg på bioenergi, solceller, vannkraft, havvind, energipolitikk, energisystem, energieffektivisering og batterier.
I denne runden tildelte ENERGIX midler til forskerprosjekter (FP) og kompetanseprosjekter for næringslivet (KPN). Støtten fordeler seg med 185 millioner kroner på kompetanseprosjekter og 53 millioner kroner på forskerprosjekter.
De mange veldig gode KPN-prosjektene gjorde at programstyret i ENERGIX økte rammen til KPN-prosjekter i forhold til de 130-150 millioner kroner som var anslått i utlysningen.
– Det er også gledelig å se så mange spennende internasjonale partnere i prosjektene
Les hvilke prosjekter som har fått støtte her.
Kontaktpersoner i Forskningsrådet:
Mari Solerød, mobil: 952 13 880, e-post: mso@forskningsradet.no
Ane T. Brunvoll: 977 79 089, e-post: atb@forskningsradet.no
Forslag faktaboks kort:
Fakta om ENERGIX
ENERGIX er Forskningsrådets store program for energiforskning 2013-2022. Det omfatter både teknologisk, naturvitenskaplig, samfunnsvitenskapelig og humanistisk forskning og utvikling.